title: Komisijos įgyvendinimo reglamentas (ES) 2021/520 2021 m. kovo 24 d. kuriuo nustatomos Europos Parlamento ir Tarybos reglamento (ES) 2016/429 nuostatų dėl tam tikrų laikomų sausumos gyvūnų atsekamumo taikymo taisyklės (Tekstas svarbus EEE)

text:
2021 3 25

                  LT

                  Europos Sąjungos oficialusis leidinys

                  L 104/39

         KOMISIJOS ĮGYVENDINIMO REGLAMENTAS (ES) 2021/520
         2021 m. kovo 24 d.
         kuriuo nustatomos Europos Parlamento ir Tarybos reglamento (ES) 2016/429 nuostatų dėl tam tikrų laikomų sausumos gyvūnų atsekamumo taikymo taisyklės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (1), visų pirma į jo 120 straipsnio 1 dalį ir 2 dalies c, d ir f punktus,
         kadangi:

                     (1)

                     Reglamentu (ES) 2016/429 nustatomi laikomų sausumos gyvūnų ir genetinės medžiagos produktų atsekamumo reikalavimai, o Komisijai suteikiami įgaliojimai priimti su tuo susijusius įgyvendinimo aktus;

                     (2)

                     Komisijos deleguotuoju reglamentu (ES) 2019/2035 (2) Reglamentas (ES) 2016/429 papildomas nustatant išsamias laikomų sausumos gyvūnų ir perinių kiaušinių atsekamumo taisykles;

                     (3)

                     siekiant užtikrinti vienodą Reglamente (ES) 2016/429 ir Deleguotajame reglamente (ES) 2019/2035 nustatytų atsekamumo taisyklių taikymą Sąjungoje, šiuo reglamentu turėtų būti nustatytos tam tikros taisyklės;

                     (4)

                     Reglamento (ES) 2016/429 112, 113 ir 115 straipsniuose nustatytos galvijus, avis, ožkas ir kiaules laikančių veiklos vykdytojų pareigos perduoti su jų gyvūnais susijusią informaciją į kompiuterines duomenų bazes, sukurtas pagal to reglamento 109 straipsnio 1 dalį. Siekiant užtikrinti, kad visa naujausia informacija būtų reguliariai perduodama į tas duomenų bazes, būtina šiame reglamente nustatyti tos informacijos perdavimo terminus;

                     (5)

                     be to, galvijus, avis, ožkas ir kiaules laikančių veiklos vykdytojų perduota informacija apie jų gyvūnus ir ūkius po perdavimo turėtų būti jiems prieinama. Todėl šiame reglamente turėtų būti nustatytos vienodos prieigos prie kompiuterinėse duomenų bazėse, sukurtose pagal Reglamento (ES) 2016/429 109 straipsnio 1 dalį, saugomų duomenų taisyklės;

                     (6)

                     be to, siekiant užtikrinti palyginamą duomenų bazių kokybę visoje Sąjungoje, šiame reglamente taip pat turėtų būti nustatyti tam tikri kiti laikomų galvijų, avių, ožkų ir kiaulių kompiuterinių duomenų bazių techniniai ir praktiniai aspektai ir formatas;

                     (7)

                     Reglamento (ES) 2016/429 110 straipsnio 1 dalies b punkte ir 112 straipsnio b punkte nustatytomis sąlygomis valstybių narių keitimasis elektroniniais duomenimis gali pakeisti galvijų identifikavimo dokumentų išdavimą, kai tie gyvūnai perkeliami iš vienos valstybės narės į kitą. Komisijos nustatytas BOVEX protokolas skirtas keitimuisi galvijų elektroniniais duomenimis tarp valstybių narių kompiuterinių duomenų bazių. Komisija turėtų pripažinti, kad pagal šį protokolą valstybių narių kompiuterinės duomenų bazės gali visu pajėgumu keistis elektroniniais duomenimis;

                     (8)

                     nors taikytinos įvairių rūšių sausumos gyvūnų, visų pirma laikomų galvijų, avių, ožkų, kiaulių, kupranugarinių, elninių ir papūginių, identifikavimo priemonės nustatytos Deleguotuoju reglamentu (ES) 2019/2035, šių identifikavimo priemonių techninės specifikacijos turėtų būti nustatytos šiame reglamente;

                     (9)

                     Deleguotajame reglamente (ES) 2019/2035 nustatyti laikomų galvijų, avių, ožkų, kiaulių, kupranugarinių, elninių ir papūginių elektroninio identifikavimo reikalavimai. Tokias elektronines identifikavimo priemones turėtų patvirtinti valstybės narės, kurioje gyvūnai laikomi, kompetentinga institucija. Siekiant užtikrinti tų elektroninių identifikavimo priemonių nuskaitomumą, kai gyvūnai perkeliami iš vienos valstybės narės į kitą, šiame reglamente turėtų būti nustatytos taisyklės ir sąlygos, pagal kurias kompetentinga institucija gali patvirtinti tokias elektronines identifikavimo priemones. Tvirtinant šias priemones taip pat turėtų būti atsižvelgiama į atitinkamus ISO/IEC standartus;

                     (10)

                     siekiant užtikrinti vienodą identifikavimo ir atsekamumo taikymą visoje Sąjungoje, šiame reglamente turėtų būti nustatyti laikomų galvijų, avių, ožkų, kiaulių, kupranugarinių, elninių ir papūginių ženklinimo identifikavimo priemonėmis laikotarpiai;

                     (11)

                     iki Reglamento (ES) 2016/429 taikymo pradžios dienos kai kurių kategorijų gyvūnams, pvz., ekstensyviomis sąlygomis laikomiems gyvūnams, taikomos į Sąjungos atsekamumo taisykles įtrauktos įvairios identifikavimo ir registravimo sistemos išimtys. Tas taisykles tikslinga peržiūrėti ir laikytis subalansuoto ir suderinto požiūrio į identifikavimo ir registravimo sistemos išimtis, atsižvelgiant, viena vertus, į susijusią riziką, o, kita vertus, į priemonių proporcingumą ir efektyvumą. Todėl šiame reglamente turėtų būti nustatytos šį požiūrį atspindinčios naujos taisyklės;

                     (12)

                     labai svarbu užtikrinti visišką laikomų galvijų, avių, ožkų, kiaulių, kupranugarinių, elninių ir papūginių atsekamumą bet kuriuo momentu ir vengti bet kokių atsekamumui pakenkti galinčių veiksmų. Identifikavimo priemonių pašalinimas, modifikavimas ir pakeitimas yra atsekamumui pakenkti galintys veiksmai. Todėl šie veiksmai turi būti atliekami tik veiklos vykdytojams gavus kompetentingos institucijos leidimą. Tam tikros pašalinimo, modifikavimo ir pakeitimo taisyklės nustatytos Deleguotajame reglamente (ES) 2019/2035. Siekiant atsižvelgti į konkrečius aspektus, įskaitant tų veiksmų terminus, reikalingos papildomos nuostatos dėl tų veiksmų ir jos turėtų būti nustatytos šiuo reglamentu;

                     (13)

                     siekiant užtikrinti sklandų perėjimą prie naujos teisinės sistemos, valstybių narių veiklos vykdytojai turėtų turėti galimybę pereinamuoju laikotarpiu, kuris negali būti ilgesnis nei dveji metai nuo šio reglamento taikymo pradžios dienos, toliau naudoti identifikavimo priemones, patvirtintas iki 2021 m. balandžio 21 d. remiantis Europos Parlamento ir Tarybos reglamentu (EB) Nr. 1760/2000 (3), Tarybos reglamentu (EB) Nr. 21/2004 (4) ir Tarybos direktyva 2008/71/EB (5), taip pat pagal tuos reglamentus ir tą direktyvą priimtais aktais;

                     (14)

                     Reglamentas (ES) 2016/429 taikomas nuo 2021 m. balandžio 21 d., todėl šis reglamentas turėtų būti taikomas nuo tos pačios dienos;

                     (15)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:
         1 SKYRIUS

            BENDROSIOS NUOSTATOS

            1 straipsnis
            Dalykas ir taikymo sritis
            Šiuo reglamentu nustatomos taisyklės dėl:

                        1)

                        veiklos vykdytojų atliekamo informacijos perdavimo, siekiant registruoti laikomus galvijus, avis, ožkas ir kiaules kompiuterinėse duomenų bazėse, terminų;

                        2)

                        vienodos prieigos prie kompiuterinėse duomenų bazėse esančių laikomų galvijų, avių, ožkų ir kiaulių duomenų ir tokių duomenų bazių techninių specifikacijų ir veikimo taisyklių;

                        3)

                        keitimosi laikomų galvijų elektroniniais duomenimis tarp valstybių narių kompiuterinių duomenų bazių techninių sąlygų ir tvarkos ir duomenų keitimosi sistemų visiško pajėgumo pripažinimo;

                        4)

                        laikomų galvijų, avių, ožkų, kiaulių, kupranugarinių ir elninių identifikavimo priemonių techninių specifikacijų, formato ir dizaino;

                        5)

                        laikomų papūginių identifikavimo priemonių techninių reikalavimų;

                        6)

                        laikomų galvijų, avių, ožkų, kiaulių, kupranugarinių ir elninių, atsivestų Sąjungoje arba po jų įvežimo į Sąjungą, ženklinimo identifikavimo priemonėmis laikotarpių;

                        7)

                        laikomų galvijų, avių, ožkų, kupranugarinių ir elninių identifikavimo kodo konfigūracijos;

                        8)

                        laikomų galvijų, avių, ožkų, kiaulių, kupranugarinių ir elninių identifikavimo priemonių pašalinimo, modifikavimo ir pakeitimo bei tokių veiksmų terminų;

                        9)

                        pereinamojo laikotarpio priemonių, susijusių su identifikavimo priemonių patvirtinimu.

            2 straipsnis
            Terminų apibrėžtys
            Taikant šį reglamentą, vartojami Deleguotojo reglamento (ES) 2019/2035 2 straipsnyje apibrėžti terminai.

         2 SKYRIUS

            KOMPIUTERINĖS DUOMENŲ BAZĖS

            3 straipsnis
            Veiklos vykdytojų atliekamo informacijos perdavimo, siekiant registruoti laikomus galvijus, avis, ožkas ir kiaules, terminai ir tvarka

               1.   Galvijus, avis, ožkas ir kiaules laikantys veiklos vykdytojai Reglamento (ES) 2016/429 112 straipsnio d punkte nurodytą informaciją apie jų perkėlimą, atsivedimą ir nugaišimą, taip pat to reglamento 113 straipsnio 1 dalies c punkte ir Deleguotojo reglamento (ES) 2019/2035 56 straipsnio b punkte nurodytą informaciją apie perkėlimą perduoda į toms gyvūnų rūšims skirtas kompiuterines duomenų bazes laikydamiesi informacijos perdavimo termino, kurį turi nustatyti valstybės narės. Informacijai perduoti nustatytas laikotarpis negali būti ilgesnis kaip 7 dienos nuo gyvūnų perkėlimo, atsivedimo ar nugaišimo, jei taikytina.

               2.   Nustatydamos ilgiausią laikotarpį informacijai apie atsivedimą perduoti, valstybės narės gali naudoti gyvūno paženklinimo identifikavimo priemone datą kaip atitinkamo laikotarpio pradžią, jeigu nėra pavojaus šią datą supainioti su gyvūno atsivedimo data.

               3.   Nukrypdama nuo 1 dalies, kompetentinga institucija gali 1 dalyje nurodytai informacijai apie perkėlimą perduoti nustatytą ilgiausią laikotarpį prailginti iki 14 dienų po galvijų perkėlimo toje pačioje valstybėje narėje iš kilmės ūkių į registruotas ganyklas kalnuotose vietovėse. Kompetentinga institucija gali nuspręsti priimti registruotų ganyklų veiklos vykdytojų pateiktus į tas registruotas ganyklas perkeliamų galvijų sąrašus. Tuose sąrašuose turi būti ši informacija:

                           a)

                           registruotos ganyklos unikalus registracijos numeris;

                           b)

                           gyvūno identifikavimo kodas;

                           c)

                           kilmės ūkio unikalus registracijos numeris;

                           d)

                           gyvūnų atvežimo į registruotą ganyklą data;

                           e)

                           numatoma gyvūnų išvežimo iš registruotos ganyklos data.

            4 straipsnis
            Vienoda prieiga prie kompiuterinėse duomenų bazėse esančių laikomų galvijų, avių, ožkų ir kiaulių duomenų
            Valstybės narės užtikrina, kad galvijus, avis, ožkas ir kiaules laikantys veiklos vykdytojai, pateikę prašymą, turėtų nemokamą bent jau skaitymo prieigą prie būtiniausios su jų ūkiais susijusios informacijos, laikomos Reglamento (ES) 2016/429 109 straipsnio 1 dalies a–c punktuose nurodytose kompiuterinėse duomenų bazėse.

            5 straipsnis
            Laikomų galvijų, avių, ožkų ir kiaulių kompiuterinių duomenų bazių techninės specifikacijos
            Valstybės narės užtikrina, kad Reglamento (ES) 2016/429 109 straipsnio 1 dalies a–c punktuose nurodytos laikomų galvijų, avių, ožkų ir kiaulių kompiuterinės duomenų bazės būtų suprojektuotos taip, kad tarp valstybių narių kompiuterinių duomenų bazių tose duomenų bazėse užregistruota informacija galėtų būti keičiamasi šio reglamento I priedo lentelės trečioje skiltyje nustatytu formatu.

            6 straipsnis
            Laikomų galvijų, avių, ožkų ir kiaulių kompiuterinių duomenų bazių veikimo taisyklės
            Valstybės narės įgyvendina tinkamas technines ir organizacines priemones siekdamos užtikrinti, kad Reglamento (ES) 2016/429 109 straipsnio 1 dalies a–c punktuose nurodytos laikomų galvijų, avių, ožkų ir kiaulių kompiuterinės duomenų bazės toliau veiktų ir galimų sutrikimų atveju. Šiomis priemonėmis taip pat užtikrinamas tokiose duomenų bazėse saugomos informacijos saugumas, vientisumas ir autentiškumas.

            7 straipsnis
            Elektroninio keitimosi laikomų galvijų identifikavimo dokumentų duomenimis tarp valstybių narių kompiuterinių duomenų bazių techninės sąlygos ir tvarka

               1.   Valstybėms narėms elektroniniu būdu keičiantis Deleguotojo reglamento (ES) 2019/2035 44 straipsnio a–c punktuose nurodytais laikomų galvijų identifikavimo dokumentų duomenimis, tais duomenimis keičiamasi XML schemos apibrėžties formatu, kurį Komisija suteikia kompetentingai institucijai.

               2.   Laikomų galvijų, kuriuos ketinama perkelti, kilmės valstybės narės kompetentinga institucija užtikrina, kad identifikavimo dokumentų duomenys prieš išvežant gyvūnus būtų elektroniniu būdu perduoti paskirties valstybei narei ir kad kas kartą juos perduodant būtų pateikta laiko žyma.

            8 straipsnis
            Valstybių narių kompiuterinių duomenų bazių tarpusavio elektroninio keitimosi laikomų galvijų identifikavimo dokumentų duomenimis sistemos visiško pajėgumo pripažinimas

               1.   Valstybės narės, kurios elektroniniu būdu keičiasi identifikavimo dokumentų duomenimis naudodamos Komisijos nustatytą sistemą, skirtą keistis laikomų galvijų duomenimis tarp valstybių narių kompiuterinių duomenų bazių, pripažįstamos turinčiomis visu pajėgumu veikiančią sistemą.

               2.   Komisija sudaro ir savo interneto svetainėje viešai skelbia valstybių narių, kurios per tą sistemą keičiasi identifikavimo dokumentų duomenimis, sąrašą.

         3 SKYRIUS

            IDENTIFIKAVIMO PRIEMONĖS

            9 straipsnis
            Laikomų galvijų, avių, ožkų, kiaulių, kupranugarinių ir elninių identifikavimo priemonių techninės specifikacijos, formatas ir dizainas

               1.   Kompetentinga institucija Deleguotojo reglamento (ES) 2019/2035 III priedo a ir b punktuose nurodytų įprastinių ausies įsagų arba įprastinių apyčiurnių, kaip laikomų galvijų, avių, ožkų, kiaulių, kupranugarinių ir elninių identifikavimo priemonių, naudojimą patvirtina tik tuo atveju, jei tos identifikavimo priemonės atitinka šio reglamento II priedo 1 dalyje nustatytas technines specifikacijas.

               2.   Kompetentinga institucija Deleguotojo reglamento (ES) 2019/2035 III priedo g punkte nurodytų tatuiruočių, kaip laikomų avių, ožkų, kiaulių ir elninių identifikavimo priemonių, naudojimą, kaip nustatyta to deleguotojo reglamento 46 straipsnio 2 ir 3 dalyse, 52 straipsnio 1 dalies b punkte, 73 straipsnio 2 dalies c punkte ir 76 straipsnio 1 dalies c punkte, patvirtina tik tuo atveju, jei tos tatuiruotės yra nenutrinamos ir aiškiai įskaitomos.

               3.   Kompetentinga institucija Deleguotojo reglamento (ES) 2019/2035 III priedo c–f punktuose nurodytų elektroninių identifikavimo priemonių, kaip laikomų galvijų, avių, ožkų, kiaulių, kupranugarinių ir elninių identifikavimo priemonių, naudojimą patvirtina tik tuo atveju, jei tos identifikavimo priemonės atitinka šio reglamento II priedo 2 dalyje nustatytas technines specifikacijas. Be to, Deleguotojo reglamento (ES) 2019/2035 III priedo c ir f punktuose nurodytos elektroninės identifikavimo priemonės turi atitikti šio reglamento II priedo 1 dalyje nustatytas technines specifikacijas.

               4.   Nukrypstant nuo 3 dalies, kompetentinga institucija gali patvirtinti elektroninių ausies įsagų, kaip laikomų kiaulių identifikavimo priemonės, naudojimą, jei tos identifikavimo priemonės atitinka valstybės narės, kurioje laikomos kiaulės, nustatytas technines specifikacijas ir joje matomai, įskaitomai ir nenutrinamai pateikiamas šių ūkių unikalus registracijos numeris:

                           a)

                           gyvūnų atsivedimo ūkio arba

                           b)

                           paskutinio Deleguotojo reglamento (ES) 2019/2035 53 straipsnyje nurodytos tiekimo grandinės ūkio, kai tie gyvūnai perkeliami į ūkį, esantį už tos tiekimo grandinės ribų.

            10 straipsnis
            Laikomų papūginių identifikavimo priemonių techninės specifikacijos, formatas ir dizainas

               1.   Papūginius laikantys veiklos vykdytojai užtikrina, kad:

                           a)

                           Deleguotojo reglamento (ES) 2019/2035 76 straipsnio 1 dalies a punkte nurodytas kojos žiedas atitiktų šio reglamento II priedo 1 dalyje nustatytas technines specifikacijas;

                           b)

                           Deleguotojo reglamento (ES) 2019/2035 76 straipsnio 1 dalies c punkte nurodyta tatuiruotė būtų nenutrinama ir aiškiai įskaitoma.

               2.   Kompetentinga institucija Deleguotojo reglamento (ES) 2019/2035 76 straipsnio 1 dalies b punkte nurodytų poodinių mikroschemų, kaip laikomų papūginių identifikavimo priemonių, naudojimą patvirtina tik tuo atveju, jei tos identifikavimo priemonės atitinka šio reglamento II priedo 2 dalies 2 punkte nustatytas technines specifikacijas.

            11 straipsnis
            Laikomų galvijų, avių, ožkų, kiaulių, kupranugarinių, elninių ir papūginių elektroninių identifikavimo priemonių patvirtinimo taisyklės

               1.   Patvirtindama laikomų galvijų, avių, ožkų, kiaulių, kupranugarinių, elninių ir papūginių elektronines identifikavimo priemones, nurodytas Deleguotojo reglamento (ES) 2019/2035 III priedo c–f punktuose, kompetentinga institucija įsitikina, kad elektroninių identifikavimo priemonių gamintojai yra pateikę įrodymus, jog šio reglamento II priedo 2 dalies 4 punkte nurodyti atitikties ir veikimo charakteristikų nustatymo bandymai buvo atlikti pagal ISO/IEC 17025 standartą „Tyrimų, bandymų ir kalibravimo laboratorijų kompetencijai keliami bendrieji reikalavimai“ akredituotuose bandymų centruose.

               2.   Patvirtindama 1 dalyje nurodytas elektronines identifikavimo priemones, kompetentinga institucija gali reikalauti, kad elektroninių identifikavimo priemonių gamintojai atliktų papildomus tvirtumo ir patvarumo bandymus, kad būtų užtikrintas tų priemonių funkcionalumas atitinkamos valstybės narės konkrečiomis geografinėmis ar klimato sąlygomis pagal tos valstybės narės nustatytus standartus.

            12 straipsnis
            Laikomų galvijų, avių, ožkų, kupranugarinių ir elninių identifikavimo kodo konfigūracija
            Laikomų galvijų, avių, ožkų, kupranugarinių ir elninių identifikavimo kodas turi būti toks:

                        a)

                        pirmas identifikavimo kodo elementas turi būti valstybės narės, kurioje gyvūnas pirmą kartą paženklintas identifikavimo priemone, šalies kodas, kurį sudaro:

                                    i)

                                    dviejų raidžių kodas pagal ISO 3166-1 alfa-2 standartą, išskyrus Graikiją, kurios atveju naudojamas dviejų raidžių kodas „EL“, arba

                                    ii)

                                    trijų skaitmenų šalies kodas pagal ISO 3166-1 skaitmeninį standartą;

                        b)

                        antras identifikavimo kodo elementas turi būti unikalus kiekvieno gyvūno kodas, kurį sudaro ne daugiau kaip 12 skaitmenų.

            13 straipsnis
            Laikomų galvijų ženklinimo identifikavimo priemonėmis laikotarpiai

               1.   Veiklos vykdytojai užtikrina, kad laikomi galvijai Reglamento (ES) 2016/429 112 straipsnio a punkte nurodytomis identifikavimo priemonėmis būtų paženklinti ne vėliau kaip iki valstybės narės, kurioje gyvūnai buvo atsivesti, nustatomo ilgiausio laikotarpio po atsivedimo pabaigos. Ilgiausias laikotarpis skaičiuojamas nuo gyvūnų atsivedimo dienos ir negali viršyti 20 dienų.

               2.   Nukrypstant nuo 1 dalies, valstybės narės dėl priežasčių, susijusių su gyvūnų fiziologiniu vystymusi, gali leisti veiklos vykdytojams ilgiausią ženklinimo antrąja identifikavimo priemone laikotarpį prailginti iki 60 dienų nuo gyvūnų atsivedimo dienos, jei antroji identifikavimo priemonė yra atrajotojų boliusas.

               3.   Nukrypstant nuo 1 dalies, valstybės narės gali leisti veiklos vykdytojams 1 dalyje nurodytą ilgiausią laikotarpį prailginti iki 9 mėnesių, jei laikomasi šių sąlygų:

                           a)

                           gyvūnai:

                                       i)

                                       auginami ekstensyviomis sąlygomis, veršeliai lieka su motinomis;

                                       ii)

                                       nėra įpratę prie nuolatinio kontakto su žmonėmis;

                           b)

                           vietoje, kurioje laikomi gyvūnai, užtikrinamas aukštas gyvūnų izoliavimo lygis;

                           c)

                           dėl tokio prailginimo nesumažėja gyvūnų atsekamumas.
                           Valstybės narės gali nuspręsti pirmoje pastraipoje nurodytą leidimą suteikti tik tam tikruose geografiniuose regionuose arba tik konkrečioms laikomų galvijų rūšims ar veislėms.

               4.   Veiklos vykdytojai užtikrina, kad laikomi galvijai nebūtų išvežti iš jų atsivedimo ūkio, jei tie gyvūnai nėra paženklinti Reglamento (ES) 2016/429 112 straipsnio a punkte nurodytomis identifikavimo priemonėmis.

            14 straipsnis
            Laikomų avių ir ožkų ženklinimo identifikavimo priemonėmis laikotarpiai

               1.   Veiklos vykdytojai užtikrina, kad laikomos avys ir ožkos Reglamento (ES) 2016/429 113 straipsnio 1 dalies a punkte nurodytomis identifikavimo priemonėmis būtų paženklintos ne vėliau kaip iki valstybės narės, kurioje gyvūnai buvo atsivesti, nustatomo ilgiausio laikotarpio po atsivedimo pabaigos. Ilgiausias laikotarpis skaičiuojamas nuo gyvūnų atsivedimo dienos ir negali viršyti 9 mėnesių.

               2.   Veiklos vykdytojai užtikrina, kad laikomos avys ir ožkos nebūtų išvežtos iš jų atsivedimo ūkio, išskyrus atvejus, kai tie gyvūnai paženklinti Reglamento (ES) 2016/429 113 straipsnio 1 dalies a punkte nurodytomis identifikavimo priemonėmis.

            15 straipsnis
            Laikomų kiaulių ženklinimo identifikavimo priemonėmis laikotarpiai

               1.   Veiklos vykdytojai užtikrina, kad laikomos kiaulės Reglamento (ES) 2016/429 115 straipsnio a punkte nurodytomis identifikavimo priemonėmis būtų paženklintos ne vėliau kaip iki valstybės narės, kurioje gyvūnai buvo atsivesti, nustatomo ilgiausio laikotarpio po atsivedimo pabaigos. Ilgiausias laikotarpis skaičiuojamas nuo gyvūnų atsivedimo dienos ir negali viršyti 9 mėnesių.

               2.   Veiklos vykdytojai užtikrina, kad laikomos kiaulės nebūtų išvežtos iš jų atsivedimo ūkio ar nebūtų pašalintos iš tiekimo grandinės, išskyrus atvejus, kai tie gyvūnai paženklinti Reglamento (ES) 2016/429 115 straipsnio a punkte nurodytomis identifikavimo priemonėmis.

            16 straipsnis
            Laikomų kupranugarinių ir elninių ženklinimo identifikavimo priemonėmis laikotarpiai

               1.   Veiklos vykdytojai užtikrina, kad laikomi kupranugariniai ir elniniai Deleguotojo reglamento (ES) 2019/2035 73 straipsnio 1 ir 2 dalyse nurodytomis identifikavimo priemonėmis būtų paženklinti ne vėliau kaip iki valstybės narės, kurioje gyvūnai buvo atsivesti, nustatomo ilgiausio laikotarpio po atsivedimo pabaigos. Ilgiausias laikotarpis skaičiuojamas nuo gyvūnų atsivedimo dienos ir negali viršyti 9 mėnesių.

               2.   Veiklos vykdytojai užtikrina, kad laikomi kupranugariniai ar elniniai nebūtų išvežti iš jų atsivedimo ūkio arba iš ūkio, į kurį jie buvo atvežti pirmiausia, jei tie gyvūnai į tą ūkį buvo perkelti iš buveinės, kurioje jie gyveno kaip laukiniai gyvūnai, išskyrus atvejus, kai tie gyvūnai paženklinti Deleguotojo reglamento (ES) 2019/2035 73 straipsnio 1 ir 2 dalyse nurodytomis identifikavimo priemonėmis.

               3.   Kompetentinga institucija gali atleisti šiaurinius elnius laikančius veiklos vykdytojus nuo 1 ir 2 dalyse nustatytų reikalavimų, jei dėl tokios išimties nesumažėja gyvūnų atsekamumas.

               4.   Nukrypstant nuo 1 dalies, valstybės narės gali atleisti elninius laikančius veiklos vykdytojus nuo 1 dalyje nustatytų reikalavimų, jei laikomasi šių sąlygų:

                           a)

                           gyvūnai:

                                       i)

                                       auginami ekstensyviomis sąlygomis;

                                       ii)

                                       nėra įpratę prie nuolatinio kontakto su žmonėmis;

                           b)

                           vietoje, kurioje laikomi gyvūnai, užtikrinamas aukštas gyvūnų izoliavimo lygis;

                           c)

                           dėl tokios išimties nesumažėja gyvūnų atsekamumas.

            17 straipsnis
            Laikomų galvijų, avių, ožkų, kiaulių, kupranugarinių ir elninių ženklinimo identifikavimo priemonėmis po jų įvežimo į Sąjungą laikotarpiai

               1.   Jeigu laikomi galvijai, avys, ožkos, kiaulės, kupranugariniai ir elniniai įvežami į Sąjungą ir lieka Sąjungoje, veiklos vykdytojai užtikrina, kad tie gyvūnai būtų paženklinti Deleguotojo reglamento (ES) 2019/2035 81 straipsnyje nurodytomis identifikavimo priemonėmis per 20 dienų nuo jų atvežimo į pirmą ūkį.

               2.   Nukrypstant nuo 1 dalies, valstybės narės, į kurias gyvūnai įvežami pirmiausia, dėl priežasčių, susijusių su gyvūnų fiziologiniu vystymusi, gali leisti veiklos vykdytojams ilgiausią ženklinimo antrąja identifikavimo priemone laikotarpį prailginti iki 60 dienų nuo gyvūnų atsivedimo dienos, jei antroji identifikavimo priemonė yra atrajotojų boliusas.

               3.   Veiklos vykdytojai užtikrina, kad laikomi galvijai, avys, ožkos, kiaulės, kupranugariniai ar elniniai nebūtų išvežti iš ūkio, į kurį jie buvo atvežti pirmiausia, išskyrus atvejus, kai tie gyvūnai paženklinti Deleguotojo reglamento (ES) 2019/2035 81 straipsnyje nurodytomis identifikavimo priemonėmis.

            18 straipsnis
            Laikomų galvijų, avių, ožkų, kiaulių, kupranugarinių ir elninių identifikavimo priemonių pašalinimas ir modifikavimas
            Kompetentinga institucija gali leisti veiklos vykdytojams pašalinti arba modifikuoti laikomų galvijų, avių, ožkų, kiaulių, kupranugarinių ir elninių identifikavimo priemones tik tuo atveju, jei dėl jų pašalinimo ar modifikavimo nesumažėja gyvūnų atsekamumas, įskaitant jų atsivedimo ūkio atsekamumą, ir jei tebėra įmanoma, kai taikytina, identifikuoti pavienius gyvūnus.

            19 straipsnis
            Laikomų galvijų, avių, ožkų, kiaulių, kupranugarinių ir elninių identifikavimo priemonių pakeitimas ir tokių veiksmų terminai

               1.   Kompetentinga institucija gali leisti veiklos vykdytojams pakeisti laikomų galvijų, avių, ožkų, kiaulių, kupranugarinių ir elninių identifikavimo priemones tik tuo atveju, jei dėl jų pakeitimo nesumažėja gyvūnų atsekamumas, įskaitant jų atsivedimo ūkio atsekamumą, ir jei tebėra įmanoma, kai taikytina, identifikuoti pavienius gyvūnus.

               2.   1 dalyje nurodytą pakeitimą gali būti leidžiama atlikti šiais atvejais:

                           a)

                           jei gyvūnai identifikuoti dviem identifikavimo priemonėmis ir viena iš tų identifikavimo priemonių tapo neįskaitoma arba buvo prarasta, su sąlyga, kad gyvūnų identifikavimo kodas lieka nepakitęs ir tebeatitinka likusios identifikavimo priemonės kodą;

                           b)

                           jei gyvūnai identifikuoti viena ar dviem identifikavimo priemonėmis, kuriose pateiktas gyvūnų identifikavimo kodas, ir tos identifikavimo priemonės tapo neįskaitomos arba buvo prarastos, su sąlyga, kad tebėra įmanoma pakankamai tiksliai nustatyti gyvūnų identifikavimo kodą ir jis lieka nepakitęs;

                           c)

                           jei laikomos avys, ožkos arba kiaulės buvo identifikuotos identifikavimo priemone, kurioje pateiktas ūkio unikalus registracijos numeris, ir ta identifikavimo priemonė tapo neįskaitoma arba buvo prarasta, su sąlyga, kad tebėra įmanoma pakankamai tiksliai nustatyti gyvūnų atsivedimo ūkį arba, jei taikytina, paskutinį tiekimo grandinės ūkį ir kad pakaitinėje identifikavimo priemonėje pateikiamas to ūkio arba, jei taikytina, to paskutinio ūkio unikalus registracijos numeris;

                           d)

                           a ir b punktuose nurodytas laikomų avių ir ožkų identifikavimo priemones gali būti leidžiama pakeisti naujomis identifikavimo priemonėmis su nauju identifikavimo kodu, jeigu dėl to nesumažėja atsekamumas.

               3.   1 dalyje nurodytos identifikavimo priemonės pakeičiamos kuo greičiau, dar nepasibaigus ilgiausiam laikotarpiui, kurį nustato valstybė narė, kurios kompetentinga institucija suteikė leidimą veiklos vykdytojams pakeisti identifikavimo priemones, ir prieš perkeliant gyvūnus į kitą ūkį.

               4.   Jeigu laikomų galvijų, avių, ožkų ir kiaulių identifikavimo kodas, pateiktas Deleguotojo reglamento (ES) 2019/2035 III priedo a ir b punktuose nurodytose identifikavimo priemonėse, dėl techninių apribojimų negali būti atkartotas elektroninėje identifikavimo priemonėje, kompetentinga institucija leidžia tuos gyvūnus paženklinti nauja elektronine identifikavimo priemone su nauju identifikavimo kodu tik tuo atveju, jei abu identifikavimo kodai įregistruoti Reglamento (ES) 2016/429 109 straipsnio 1 dalyje nurodytose kompiuterinėse duomenų bazėse.

         4 SKYRIUS

            PEREINAMOJO LAIKOTARPIO IR BAIGIAMOSIOS NUOSTATOS

            20 straipsnis
            Pereinamojo laikotarpio priemonės, susijusios su identifikavimo priemonių patvirtinimu
            Nukrypstant nuo šio reglamento 9, 10 ir 11 straipsnių, pereinamuoju laikotarpiu, kuris baigiasi 2023 m. balandžio 20 d., valstybės narės gali toliau naudoti iki 2021 m. balandžio 21 d. patvirtintas identifikavimo priemones, laikydamosi reglamentų (EB) Nr. 1760/2000 ir (EB) Nr. 21/2004 ir Direktyvos 2008/71/EB, taip pat pagal tuos reglamentus ir tą direktyvą priimtų aktų.

            21 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. balandžio 21 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 24 d.

                  Komisijos vardu

                  Pirmininkė

               Ursula VON DER LEYEN

            (1)  OL L 84, 2016 3 31, p. 1.

            (2)  2019 m. birželio 28 d. Komisijos deleguotasis reglamentas (ES) 2019/2035, kuriuo dėl sausumos gyvūnus laikantiems ūkiams ir perykloms taikomų taisyklių, taip pat ir tam tikrų laikomų sausumos gyvūnų ir perinių kiaušinių atsekamumo papildomas Europos Parlamento ir Tarybos reglamentas (ES) 2016/429 (OL L 314, 2019 12 5, p. 115).

            (3)  2000 m. liepos 17 d. Europos Parlamento ir Tarybos reglamentas (EB) Nr. 1760/2000, nustatantis galvijų identifikavimo ir registravimo sistemą, reglamentuojantis jautienos ir jos produktų ženklinimą ir panaikinantis Tarybos reglamentą (EB) Nr. 820/97 (OL L 204, 2000 8 11, p. 1).

            (4)  2003 m. gruodžio 17 d. Tarybos reglamentas (EB) Nr. 21/2004, nustatantis avių ir ožkų identifikavimo bei registravimo sistemą ir iš dalies keičiantis Reglamentą (EB) Nr. 1782/2003 ir direktyvas 92/102/EEB ir 64/432/EEB (OL L 5, 2004 1 9, p. 8).

            (5)  2008 m. liepos 15 d. Tarybos direktyva 2008/71/EB dėl kiaulių identifikavimo ir registravimo (OL L 213, 2008 8 8, p. 31).

            I PRIEDAS
            Laikomų galvijų, avių, ožkų ir kiaulių kompiuterinių duomenų bazių informacijos pateikimo formato techninės specifikacijos

                        Informacijos rūšis

                        Aprašymas

                        Formatas

                        Gyvūno identifikavimo kodas

                        Šalies kodas

                        Vienas iš šių variantų:
                        raidinis kodas: ISO 3166-1 dviraidis kodas (1);
                        skaitmeninis kodas: ISO 3166-1 skaitmeninis kodas.

                        Kiekvieno gyvūno unikalus kodas

                        12 skaitmeninių ženklų

                        Elektroninė identifikavimo priemonė (neprivaloma)

                        Vienas iš šių variantų:

                                    —

                                    elektroninis ausies įsagas,

                                    —

                                    atrajotojų boliusas,

                                    —

                                    poodinė mikroschema,

                                    —

                                    elektroninė apyčiurnė.

                        Unikalus ūkio registracijos numeris

                        Šalies kodas, po kurio nurodoma 12 raidinių skaitmeninių ženklų

                        Ūkio veiklos vykdytojo pavadinimas

                        140 raidinių skaitmeninių ženklų

                        Ūkio veiklos vykdytojo adresas

                        Gatvės pavadinimas ir namo numeris

                        140 raidinių skaitmeninių ženklų

                        Pašto kodas

                        10 raidinių skaitmeninių ženklų

                        Miestas

                        35 raidiniai skaitmeniniai ženklai

                        Data

                        Data (MMMM-MM-DD)

                        Bendras gyvūnų skaičius

                        15 skaitmeninių ženklų

               (1)  Išskyrus Graikiją, kurios atveju naudojamas dviejų raidžių kodas „EL“.

            II PRIEDAS
            1 DALIS

               Laikomų galvijų, avių, ožkų, kiaulių, kupranugarinių, elninių ir papūginių identifikavimo priemonių techninės specifikacijos

                        1.

                        Deleguotojo reglamento (ES) 2019/2035 III priedo a, b, c, f ir h punktuose nurodytos laikomų galvijų, avių, ožkų, kiaulių, kupranugarinių, elninių ir papūginių identifikavimo priemonės turi būti:

                                    a)

                                    vienkartinės;

                                    b)

                                    pagamintos iš neskaidžios medžiagos;

                                    c)

                                    apsaugotos nuo klastojimo;

                                    d)

                                    lengvai nuskaitomos visą gyvūno gyvenimą;

                                    e)

                                    suprojektuotos taip, kad galėtų išlikti patikimai pritvirtintos prie gyvūnų nežalodamos jų;

                                    f)

                                    lengvai pašalinamos iš maisto grandinės.

                        2.

                        1 punkte nurodytose identifikavimo priemonėse matomai, įskaitomai ir nenutrinamai pateikiamas vienas iš šių elementų:

                                    a)

                                    pirmas ir antras gyvūnų identifikavimo kodo elementai pagal 12 straipsnį;

                                    b)

                                    Deleguotojo reglamento (ES) 2019/2035 18 straipsnio a punkte nurodytas gyvūnų ūkio unikalus registracijos numeris arba

                                    c)

                                    Deleguotojo reglamento (ES) 2019/2035 76 straipsnio 1 dalyje nurodytas raidinis skaitmeninis identifikavimo kodas.

                        3.

                        1 punkte nurodytose identifikavimo priemonėse, leidus kompetentingai institucijai, gali būti pateikiama kita informacija, jei tos identifikavimo priemonės atitinka 2 punkto reikalavimus.

                  2 DALIS

               Laikomų galvijų, avių, ožkų, kiaulių, kupranugarinių ir elninių elektroninių identifikavimo priemonių techninės specifikacijos

                        1.

                        Deleguotojo reglamento (ES) 2019/2035 III priedo c–f punktuose nurodytose elektroninėse identifikavimo priemonėse pateikiamas pirmas gyvūnų identifikavimo kodo elementas, kurį sudaro trijų skaitmenų šalies kodas, ir antras gyvūnų identifikavimo kodo elementas pagal 12 straipsnį.

                        2.

                        1 punkte nurodytos elektroninės identifikavimo priemonės turi būti:

                                    a)

                                    ISO 11784 ir 11785 standartus atitinkančios skaitomosios atminties pasyviosios mikroschemos, kuriose taikoma HDX arba FDX-B technologija, ir

                                    b)

                                    nuskaitomos prietaisais, atitinkančiais ISO 11785 standartą ir galinčiais nuskaityti HDX ir FDX-B mikroschemas.

                        3.

                        1 punkte nurodytų elektroninių identifikavimo priemonių minimalus nuskaitymo nuotolis turi būti:

                                    a)

                                    laikomų galvijų atveju:

                                                i)

                                                12 centimetrų nuo ausies įsagų, kai nuskaitoma nešiojamuoju skaitytuvu;

                                                ii)

                                                15 centimetrų nuo poodinių mikroschemų, kai nuskaitoma nešiojamuoju skaitytuvu;

                                                iii)

                                                25 centimetrai nuo atrajotojų boliusų, kai nuskaitoma nešiojamuoju skaitytuvu;

                                                iv)

                                                80 centimetrų nuo visų elektroninių identifikavimo priemonių, kai nuskaitoma stacionariu skaitytuvu;

                                    b)

                                    avių ir ožkų atveju:

                                                i)

                                                12 centimetrų nuo ausies įsagų ir apyčiurnių, kai nuskaitoma nešiojamuoju skaitytuvu;

                                                ii)

                                                20 centimetrų nuo atrajotojų boliusų ir poodinių mikroschemų, kai nuskaitoma nešiojamuoju skaitytuvu;

                                                iii)

                                                50 centimetrų nuo visų elektroninių identifikavimo priemonių, kai nuskaitoma stacionariu skaitytuvu.

                        4.

                        1 punkte nurodytos elektroninės identifikavimo priemonės turi būti išbandytos ir turi būti gauti palankūs rezultatai dėl:

                                    a)

                                    atitikties ISO 11784 ir 11785 standartams pagal ISO 24631-1 standarto 7 punkte nurodytą metodą ir

                                    b)

                                    šios dalies 3 punkte nurodytų su nuskaitymo nuotoliu susijusių minimalių veikimo charakteristikų pagal ISO 24631-3 standarto 7 punkte nurodytą metodą.


title: Komisijos įgyvendinimo reglamentas (ES) 2021/521 2021 m. kovo 24 d. kuriuo nustatomos tvarkos, kuria tam tikrus gaminius leidžiama eksportuoti tik pagal eksporto leidimą, konkrečios taikymo nuostatos

text:
2021 3 25

                  LT

                  Europos Sąjungos oficialusis leidinys

                  L 104/52

         KOMISIJOS ĮGYVENDINIMO REGLAMENTAS (ES) 2021/521
         2021 m. kovo 24 d.
         kuriuo nustatomos tvarkos, kuria tam tikrus gaminius leidžiama eksportuoti tik pagal eksporto leidimą, konkrečios taikymo nuostatos
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. kovo 11 d. Europos Parlamento ir Tarybos reglamentą (ES) 2015/479 dėl bendrų eksporto taisyklių (1), ypač į jo 5 straipsnį,
         kadangi:

                     (1)

                     2021 m. sausio 30 d. Komisija priėmė Įgyvendinimo reglamentą (ES) 2021/111 (2), kuriuo vakcinas nuo COVID-19 ir joms gaminti naudojamas veikliąsias medžiagas, įskaitant motininių ir darbinių ląstelių bankus, remiantis Reglamento (ES) 2015/479 5 straipsniu leidžiama eksportuoti tik pagal eksporto leidimą. Praėjus šešioms savaitėms nuo šių priemonių įsigaliojimo Komisija priėmė Įgyvendinimo reglamentą (ES) 2021/442 (3), kuriuo nustatyta, kad pagal Reglamento (ES) 2015/479 6 straipsnį tuos gaminius galima eksportuoti tik pagal eksporto leidimą iki 2021 m. birželio 30 d.;

                     (2)

                     pasaulyje ne tik toliau trūksta vakcinų nuo COVID-19, bet tas trūkumas dar didėja dėl vėluojančios gamybos;

                     (3)

                     Įgyvendinimo reglamente (ES) 2021/442 nustatyta, kad valstybės narės turi atsisakyti išduoti eksporto leidimus, jei atitinkamas eksportas kelia grėsmę Sąjungos ir vakcinų gamintojų sudarytų išankstinių pirkimo sutarčių (IPS) vykdymui, atsižvelgiant į eksportuojamų prekių kiekį ar kitas svarbias aplinkybes, kaip antai prašymo pateikimo metu Sąjungai pristatytų vakcinų kiekį;

                     (4)

                     vis dar trūksta skaidrumo ir patiriama suvaržymų gaminant vakcinas nuo COVID-19 bei vėluojama jas pristatyti Sąjungoje ir dėl to gali kilti grėsmė prekių, kurioms taikomas Įgyvendinimo reglamentas (ES) 2021/442, tiekimo Sąjungoje saugumui. Todėl priimant sprendimą suteikti ar atsisakyti suteikti eksporto leidimą taip pat turėtų būti atsižvelgiama į kitus aspektus;

                     (5)

                     remiantis informacija, Komisijos surinkta įgyvendinant eksporto leidimų tvarką, nustatytą Įgyvendinimo reglamentu (ES) 2021/111 ir pratęstą Įgyvendinimo reglamentu (ES) 2021/442, ir sprendžiant iš muitinės duomenų, eksportuojamos prekės, kurioms taikoma leidimų tvarka, gali būti nukreipiamos per šalis, kurioms iki šiol netaikytas reikalavimas dėl eksporto leidimų, todėl neužtikrinamas reikiamas skaidrumo lygis. Todėl šias išimtis reikėtų laikinai sustabdyti;

                     (6)

                     išimtis turėtų būti toliau taikoma kai kurioms Įgyvendinimo reglamento (ES) 2021/442 1 straipsnio 9 dalies a punkte nurodytoms šalims ir teritorijoms, būtent toms, kurios ypatingai priklauso nuo atitinkamai valstybių narių, su kuriomis jos yra susijusios, miestų tiekimo grandinių arba kaimyninių valstybių narių tiekimo grandinių;

                     (7)

                     be to, remiantis 5 konstatuojamojoje dalyje nurodyta informacija, Sąjungos gamintojai eksportavo didelį prekių, kurioms taikoma eksporto leidimų tvarka, kiekį į šalis, kurios pačios turi didelių gamybos pajėgumų ir yra teisės ar sutartinėmis nuostatomis ar kitais susitarimais su jų teritorijoje įsteigtais vakcinų gamintojais apribojusios savo eksportą į Sąjungą. Dėl šio disbalanso Sąjunga patiria tiekimo trūkumų;

                     (8)

                     be to, remiantis minėta informacija, Sąjungos gamintojai eksportavo didelį prekių, kurioms taikoma eksporto leidimų tvarka, kiekį į tam tikras šalis, kurios pačios neturi gamybos pajėgumų, tačiau kuriose jau paskiepyta kur kas daugiau žmonių nei Sąjungoje arba kurių epidemiologinė padėtis yra ne tokia sunki kaip Sąjungos. Taigi eksportas į šias šalis kelia gali kelti grėsmę tiekimo saugumui Sąjungoje;

                     (9)

                     valstybės narės turėtų atitinkamai atsisakyti išduoti eksporto leidimus;

                     (10)

                     Komisija, vertindama valstybės narės kompetentingos institucijos pagal Įgyvendinimo reglamento (ES) 2021/442 2 straipsnio 4 dalį pateiktą sprendimo projektą, turėtų atsižvelgti į tuos pačius papildomus aspektus;

                     (11)

                     kadangi klausimą reikia spręsti skubiai, šiame reglamente nustatytos priemonės turėtų būti priimamos pagal Reglamento (ES) 2015/479 3 straipsnio 3 dalį;

                     (12)

                     šis reglamentas turėtų įsigalioti nedelsiant. Atsižvelgiant į Reglamento (ES) 2015/479 5 straipsnio 5 dalį, šiame reglamente nustatytos priemonės turėtų būti taikomos šešias savaites,

               PRIĖMĖ ŠĮ REGLAMENTĄ:

            1 straipsnis
            Laikinai sustabdomas Įgyvendinimo reglamento (ES) 2021/442 1 straipsnio 9 dalies a punkto taikymas.
            Minėtas taikymas nestabdomas šioms šalims ir teritorijoms:

                        —

                        Andorai,

                        —

                        Farerų saloms,

                        —

                        San Marinui,

                        —

                        Vatikanui,

                        —

                        Sutarties dėl Europos Sąjungos veikimo II priede išvardytoms užjūrio šalims ir teritorijoms,

                        —

                        Biuzingenui,

                        —

                        Helgolandui,

                        —

                        Livinjui,

                        —

                        Seutai ir Meliljai.

            2 straipsnis

               1.   Valstybės narės kompetentinga institucija išduoda eksporto leidimą, kurio prašoma pagal Įgyvendinimo reglamentą (ES) 2021/442, jei:

                           a)

                           eksporto leidimas tenkina Įgyvendinimo reglamento (ES) 2021/442 1 straipsnio 7 dalyje nustatytą sąlygą;

                           b)

                           dėl eksporto leidimo nekyla grėsmė prekių, kurioms taikomas Įgyvendinimo reglamentas (ES) 2021/442, tiekimo Sąjungoje saugumui.

               2.   Spręsdamos, ar tenkinama 1 dalies b punkte nurodyta sąlyga, valstybės narės kompetentinga institucija įvertina šiuos veiksnius:

                           a)

                           ar eksporto paskirties šalis teisinėmis nuostatomis ar bet kokiomis kitomis priemonėmis, įskaitant sutartimis įformintus susitarimus su šių prekių gamintojais, pati riboja prekių, kurioms taikomas Įgyvendinimo reglamentas (ES) 2021/442, arba žaliavų, iš kurių tos prekės gaminamos, eksportą į Sąjungą;

                           b)

                           atitinkamas eksporto paskirties šalyje vyraujančias sąlygas, įskaitant epidemiologinę padėtį, skiepijimo aprėptį ir esamą prekių, kurioms taikomas Įgyvendinimo reglamentas (ES) 2021/442, prieinamumą.

               3.   Vertindama valstybės narės kompetentingos institucijos pagal Įgyvendinimo reglamento (ES) 2021/442 2 straipsnio 4 dalį pateiktą sprendimo projektą, Komisija taip pat įvertina, ar patenkinta šio straipsnio 1 dalies b punkte nurodyta sąlyga, atsižvelgdama į jo 2 dalyje išvardytus veiksnius.

            3 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas šešias savaites nuo įsigaliojimo.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 24 d.

                  Komisijos vardu

                  Pirmininkė

               Ursula VON DER LEYEN

            (1)  OL L 83, 2015 3 27, p. 34.

            (2)  2021 m. sausio 29 d. Komisijos įgyvendinimo reglamentas (ES) 2021/111, kuriuo tam tikrus gaminius leidžiama eksportuoti tik pagal eksporto leidimą (OL L 31 I, 2021 1 30, p. 1).

            (3)  2021 m. kovo 11 d. Komisijos įgyvendinimo reglamentas (ES) 2021/442, kuriuo tam tikrus gaminius leidžiama eksportuoti tik pagal eksporto leidimą (OL L 85, 2021 3 12, p. 190).


title: Komisijos įgyvendinimo reglamentas (ES) 2021/530 2021 m. kovo 22 d. dėl tam tikrų prekių klasifikavimo Kombinuotojoje nomenklatūroje

text:
2021 3 26

                  LT

                  Europos Sąjungos oficialusis leidinys

                  L 106/49

         KOMISIJOS ĮGYVENDINIMO REGLAMENTAS (ES) 2021/530
         2021 m. kovo 22 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 22 d.

                  Komisijos vardu

               Gerassimos THOMAS

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikacija
                        KN kodas

                        Motyvai

                        (1)

                        (2)

                        (3)

                        Nešiojamasis rankinis elektromechaninis prietaisas, skirtas asmens odos priežiūrai. Prietaisas yra ovalo formos, maždaug 75 × 80 × 30 mm dydžio. Jį sudaro vandeniui nelaidus korpusas, kuriame sumontuotas elektros variklis, skleidžiantis virpesius (garso pulsacijas).
                        Išorinis prietaiso paviršius pagamintas iš silikono, o jo abiejose pusėse įtaisyti hipoalerginiai silikono šereliai. Prietaiso paviršius padalytas į tris zonas, kurias dengia skirtingo storio šereliai. Priekinėje prietaiso pusėje yra įjungimo / išjungimo mygtukas ir pulsacijos intensyvumui didinti / mažinti skirtas mygtukas.
                        Prietaisas skirtas veido odai valyti prausikliu ir vibruojančiais šereliais. Dėl pulsacijų valant odą veidas dar papildomai masažuojamas.
                        Prietaisas paprastai naudojamas buityje, keliaujant ir pan.

                        8509 80 00

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, XVI skyriaus 3 pastaba kartu su 90 skirsnio 3 pastaba, 85 skirsnio 4 pastabos b punktu ir KN kodus 8509  ir 8509 80 00  atitinkančiais prekių aprašymais.
                        Prietaisas atlieka veidui valyti skirto buitinio prietaiso funkciją (taip pat žr. Suderintos sistemos paaiškinimų 8509  pozicijos paaiškinimų pirmą pastraipą) ir masažo funkciją, tačiau pastaroji yra tik pagalbinė. Pagal XVI skyriaus 3 pastabą aparatai, skirti dviem ar daugiau viena kitą papildančių funkcijų atlikti, klasifikuotini atsižvelgiant į pagrindinę funkciją. Todėl prietaisas nelaikytinas masažo aparatu ir nepriskirtinas 9019  pozicijai.
                        Taigi prietaisas laikytinas elektromechaniniu buitiniu prietaisu su įmontuotu elektros varikliu ir jam priskirtinas KN kodas 8509 80 00 .


title: Komisijos įgyvendinimo reglamentas (ES) 2021/531 2021 m. kovo 22 d. dėl tam tikrų prekių klasifikavimo Kombinuotojoje nomenklatūroje

text:
2021 3 26

                  LT

                  Europos Sąjungos oficialusis leidinys

                  L 106/52

         KOMISIJOS ĮGYVENDINIMO REGLAMENTAS (ES) 2021/531
         2021 m. kovo 22 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 22 d.

                  Komisijos vardu

               Gerassimos THOMAS

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas
                        (KN kodas)

                        Motyvai

                        (1)

                        (2)

                        (3)

                        Iš metalo ir plastiko pagamintas kameros objektyvo laikiklis su bajonetine jungtimi, kurio matmenys yra maždaug 92 x 86 x 35,1 mm.
                        Gaminys pritaikytas tvirtinti skaitmeninės vaizdo kameros su vaizdo įrašymo įrenginiu priekyje – tarp vaizdo kameros su vaizdo įrašymo įrenginiu ir objektyvo.
                        Jis suprojektuotas taip, kad objektyvai galėtų būti naudojami su skaitmeninėmis vaizdo kameromis su vaizdo įrašymo įrenginiu, kurių tvirtinimo sriegis yra skirtingo dydžio, ir kad judinant diafragmos reguliatorių būtų galima mechaniškai valdyti diafragmą.

                        9002 11 00

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, XVI skyriaus 1 pastabos m punktu, 90 skirsnio 2 pastabos b punktu ir KN kodus 9002  ir 9002 11 00  atitinkančiais prekių aprašymais.
                        Gaminys nepriskirtinas 8529  pozicijai ir nelaikytinas dalimi, tinkama naudoti vien tik arba daugiausia su aparatais, priskiriamais 8525 –8528  pozicijoms, nes jis nėra būtinas, kad skaitmeninė kamera su vaizdo įrašymo įrenginiu veiktų.
                        Kadangi gaminys suteikia galimybę objektyvus naudoti su skaitmeninėmis vaizdo kameromis su vaizdo įrašymo įrenginiu, kurių tvirtinimo sriegis yra skirtingo dydžio, išplečiamos objektyvų naudojimo galimybės. Todėl gaminys laikytinas reikmeniu, skirtu naudoti vien tik arba daugiausia su 9002 pozicijai priskiriamais objektyvais (žr. 2011 m. birželio 16 d. Teismo sprendimo Unomedical, C-152/10, ECLI:EU: C:2011:402 29, 30 ir 34 punktus). Taigi gaminys nepriskirtinas 8479  pozicijai ir nelaikytinas mašina, atliekančia tam tikrą jai būdingą funkciją, nenurodytą kitoje 84 skirsnio vietoje, nes gaminys konkrečiau apibūdintas kito nomenklatūros skirsnio pozicijoje (taip pat žr. Suderintos sistemos paaiškinimų 8479  pozicijos paaiškinimų antros pastraipos b punktą).
                        Todėl gaminys laikytinas 9002  pozicijai priskiriamų objektyvų reikmeniu ir jam priskirtinas KN kodas 9002 11 00 .


title: Komisijos įgyvendinimo reglamentas (ES) 2021/532 2021 m. kovo 22 d. dėl tam tikrų prekių klasifikavimo Kombinuotojoje nomenklatūroje

text:
2021 3 26

                  LT

                  Europos Sąjungos oficialusis leidinys

                  L 106/55

         KOMISIJOS ĮGYVENDINIMO REGLAMENTAS (ES) 2021/532
         2021 m. kovo 22 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 22 d.

                  Komisijos vardu

               Gerassimos THOMAS

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas
                        (KN kodas)

                        Motyvai

                        (1)

                        (2)

                        (3)

                        Aparatas (vaizdo stebėjimo sistemos įrašymo įrenginys), kuris pateikiamas atskirame maždaug 33 × 23 × 8 cm matmenų korpuse ir kurį sudaro šie komponentai:

                                    —

                                    pasyvieji ir aktyvieji elementai,

                                    —

                                    procesorius,

                                    —

                                    grafikos plokštė,

                                    —

                                    vidinė atmintinė (standusis diskas).

                              Aparato konstrukcijoje nėra TV imtuvinio derintuvo (tiunerio).
                        Aparate yra šios sąsajos: RJ45, USB, VGA, SPF bei HDMI ir integruotas PoE (maitinimo per eternetą) jungiklis su aštuoniais prievadais.
                        Jame įdiegta standartinės automatinio duomenų apdorojimo mašinos operacinė sistema. Jis iš anksto sukonfigūruotas veikti su įdiegta specialia kameros valdymo programine įranga, licencijuota aštuoniems kanalams
                        Aparatas suprojektuotas priimti garso ir vaizdo duomenis per telekomunikacijų sąsają (ir interneto protokolą (IP)) iš ne daugiau kaip aštuonių stebėjimo kamerų (IP kamerų). Duomenys gali būti įrašomi vidiniame standžiajame diske, išorinėje atmintinėje (per USB sąsają) arba per telekomunikacijų tinklą aparato siunčiami į kitą IP adresą (pavyzdžiui, į serverį, komutatorių, mobilųjį telefoną arba automatinio duomenų apdorojimo mašiną).
                        Aparatą galima prijungti prie monitoriaus ar vaizduoklio ir valdymo klaviatūros. Jis pateikiamas kaip skirtas naudoti apsaugos ir stebėjimo sistemoje.

                        8521 90 00

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, XVI skyriaus 3 pastaba, 84 skirsnio 5 pastabos E punktu ir KN kodus 8521  ir 8521 90 00  atitinkančiais prekių aprašymais.
                        Pagal objektyvias aparato charakteristikas jis skirtas naudoti kartu su ne daugiau kaip aštuoniomis kameromis vaizdui stebėti. Mašina, kuri tokiais tikslais įrašo kamerų siunčiamus signalus ir gali juos siųsti į kitą IP adresą arba atkurti juos monitoriuje ar vaizduoklyje, atlieka specifinę, o ne duomenų apdorojimo funkciją, kaip apibrėžta 84 skirsnio 5 pastabos E punkte. (Taip pat žr. 2005 m. kovo 17 d. Teisingumo Teismo sprendimą Ikegami Electronics, C-467/03, ECLI:EU:C:2005:182). Todėl aparatas nelaikytinas automatinio duomenų apdorojimo mašina ir nepriskirtinas 8471  pozicijai.
                        Aparatas suprojektuotas atlikti dvi ar daugiau viena kitą papildančių funkcijų, kaip apibrėžta XVI skyriaus 3 pastaboje, t. y. 8517  pozicijai priskiriamas duomenų perdavimo ir priėmimo funkcijas ir 8521  pozicijai priskiriamas vaizdo įrašymo ir atkūrimo funkcijas.
                        Remiantis objektyviomis aparato charakteristikomis, pagrindinė jo funkcija yra vaizdo įrašymas apsaugos ir stebėjimo sistemoje. Duomenų perdavimas ir priėmimas yra tik pagalbinė funkcija, skirta sistemos, į kurią aparatas integruotas, veikimui pagerinti. Todėl jis nepriskirtinas 8517 pozicijai. (Taip pat žr. 2016 m. vasario 25 d. Teisingumo Teismo sprendimo G. E. Security, C-143/15, ECLI:EU:C:2016:115, 55–57 punktus.)
                        Todėl aparatas laikytinas kitu vaizdo įrašymo arba atkūrimo aparatu su imtuviniu vaizdo derintuvu (tiuneriu) arba be jo ir jam priskirtinas KN kodas 8521 90 00 .


title: Tarybos įgyvendinimo reglamentas (ES) 2021/538 2021 m. kovo 26 d. kuriuo įgyvendinama Reglamento (ES) 2016/44 dėl ribojamųjų priemonių atsižvelgiant į padėtį Libijoje 21 straipsnio 2 dalis

text:
2021 3 29

                  LT

                  Europos Sąjungos oficialusis leidinys

                  L 108/8

         TARYBOS ĮGYVENDINIMO REGLAMENTAS (ES) 2021/538
         2021 m. kovo 26 d.
         kuriuo įgyvendinama Reglamento (ES) 2016/44 dėl ribojamųjų priemonių atsižvelgiant į padėtį Libijoje 21 straipsnio 2 dalis
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. sausio 18 d. Tarybos reglamentą (ES) 2016/44 dėl ribojamųjų priemonių atsižvelgiant į padėtį Libijoje ir kuriuo panaikinamas Reglamentas (ES) Nr. 204/2011 (1), ypač į jo 21 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. sausio 18 d. Taryba priėmė Reglamentą (ES) 2016/44;

                     (2)

                     remiantis Tarybos atlikta peržiūra, su vienu asmeniu susijęs įrašas turėtų būti išbrauktas;

                     (3)

                     todėl Reglamento (ES) 2016/44 III priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) 2016/44 III priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja 2021 m. balandžio 3 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 26 d.

                  Tarybos vardu

                  Pirmininkė

               A. P. ZACARIAS

            (1)  OL L 12, 2016 1 19, p. 1.

            PRIEDAS
            Reglamento (ES) 2016/44 III priedo (6 straipsnio 2 dalyje nurodytų fizinių ir juridinių asmenų, subjektų ar organizacijų sąrašas) A dalyje (Asmenys) 18 įrašas (dėl GHWELL, Khalifa) išbraukiamas.


title: Komisijos įgyvendinimo reglamentas (ES) 2021/540 2021 m. kovo 26 d. kuriuo dėl tam tikrų pareigų pranešti, su pagalbos už gyvulius paraiškomis ir su mokėjimo prašymais, teikiamais pagal su gyvuliais susijusias paramos priemones, susijusių patikrų vietoje, taip pat dėl bendrosios paraiškos, pagalbos paraiškų arba mokėjimo prašymų teikimo iš dalies keičiamas Įgyvendinimo reglamentas (ES) Nr. 809/2014

text:
2021 3 29

                  LT

                  Europos Sąjungos oficialusis leidinys

                  L 108/15

         KOMISIJOS ĮGYVENDINIMO REGLAMENTAS (ES) 2021/540
         2021 m. kovo 26 d.
         kuriuo dėl tam tikrų pareigų pranešti, su pagalbos už gyvulius paraiškomis ir su mokėjimo prašymais, teikiamais pagal su gyvuliais susijusias paramos priemones, susijusių patikrų vietoje, taip pat dėl bendrosios paraiškos, pagalbos paraiškų arba mokėjimo prašymų teikimo iš dalies keičiamas Įgyvendinimo reglamentas (ES) Nr. 809/2014
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 62 straipsnio 2 dalies pirmos pastraipos a ir b punktus ir 78 straipsnio pirmos pastraipos b ir c punktus,
         kadangi:

                     (1)

                     remiantis Komisijos įgyvendinimo reglamento (ES) Nr. 809/2014 (2) 9 straipsnio 3 dalimi, kiekvienais metais iki liepos 15 d. valstybės narės turi pateikti Komisijai savanoriškos susietosios paramos administravimo bei tikrinimo priemonių ataskaitą už praėjusius kalendorinius metus. Patirtis parodė, kad, veikiant dabartinei integruotai administravimo ir kontrolės sistemai, galiojantis reikalavimas kasmet pranešti apie tas priemones tapo nebeaktualus. Supaprastinimo tikslais tą reikalavimą reikėtų išbraukti;

                     (2)

                     jei patikros atliekamos vykdant stebėseną pagal Įgyvendinimo reglamento (ES) Nr. 809/2014 40a straipsnį, valstybės narės gauna informacijos, kuri gali reikšti, kad reikalavimų galimai nesilaikoma ir įgyvendinant pagalbos schemas ir paramos priemones, kurios tikrinamos per įprastas patikras vietoje. Ta informacija turėtų būti naudojama reikalavimų laikymosi skatinimo ir valdymo ir kokybės sistemos duomenų tikslumo didinimo tikslais. Be to, paramos gavėjams turėtų būti suteikiama galimybė iš dalies pakeisti savo bendrąją paraišką, pagalbos paraišką arba mokėjimo prašymą, kad jie galėtų ištaisyti netikslumus ir išvengtų nuobaudų. Supaprastinimo ir didesnio užtikrinimo tikslais tai turėtų būti nustatyta Įgyvendinimo reglamento (ES) Nr. 809/2014 11 straipsnio 4 dalyje;

                     (3)

                     patirtis parodė, kad valstybėms narėms reikėtų sudaryti galimybę lanksčiau nustatyti Įgyvendinimo reglamento (ES) Nr. 809/2014 13 straipsnio 1 dalyje nurodytas galutines bendrosios paraiškos, pagalbos paraiškų arba mokėjimo prašymų pateikimo datas, kad jos galėtų geriau atsižvelgti į savo konkrečias aplinkybes ir ypač į kintančias klimato ir oro sąlygas. Tokio požiūrio turėtų būti laikomasi ir dėl to reglamento 15 straipsnio 2 dalyje nurodytų pakeitimų pateikimo datų;

                     (4)

                     jei valstybėje narėje taikoma sistema be paraiškų, paramos gavėjai turėtų būti informuojami, kad apskaičiuojant paramą ir taikant administracines nuobaudas turėtų būti atsižvelgiama į reikalavimo galvijų, avių ir ožkų identifikavimo ir registravimo sistemoje identifikuoti ir užregistruoti visus gyvulius, už kuriuos būtų galima skirti pagalbą arba paramą, nesilaikymą. Tačiau reikalavimo nesilaikymo atvejai turėtų būti įvertinami pagal Komisijos deleguotojo reglamento (ES) Nr. 640/2014 (3)30 straipsnio 4 dalyje nustatytas konkrečias taisykles ir pagal to reglamento 31 straipsnį dėl administracinių nuobaudų skyrimo;

                     (5)

                     atsižvelgiant į tai, kad tolesnės patikros vietoje, kurias reikalaujama atlikti pagal Įgyvendinimo reglamento (ES) Nr. 809/2014 33a straipsnio 1 dalį, gali būti susijusios su labai nedidelėmis sumomis ir dėl to jos gali tapti neproporcinga administracine našta, valstybėms narėms turėtų būti leidžiama riboti ūkininkų, kurie turi būti tikrinami per tas tolesnes patikras, tiriamąją visumą. Tuo tikslu kaip skaidrus ir nediskriminacinis lyginamasis kriterijus turėtų būti taikoma Reglamento (ES) Nr. 1306/2013 54 straipsnio 3 dalies pirmos pastraipos a punkte nustatyta riba, į kurią atsižvelgiant priimamas sprendimas nesiekti susigrąžinti išmokų;

                     (6)

                     patirtis parodė, kad laipsniškas patikrų vykdant stebėseną, atliekamų pagal Įgyvendinimo reglamento (ES) Nr. 809/2014 40a straipsnį, skaičiaus didinimas gali užtrukti ilgiau nei dvejus metus, priklausomai nuo susijusio ploto ar proceso sudėtingumo. Todėl valstybėms narėms turėtų būti skirtas ilgesnis laikotarpis, kad jos palaipsniui galėtų pereiti prie tokių patikrų vykdymo visoje savo teritorijoje;

                     (7)

                     siekiant padėti valstybėms narėms geriau parengti savo sprendimus dėl patikrų vykdant stebėseną taikymo, būtina skirti papildomo laiko susijusiems pranešimams parengti. Todėl reikėtų pratęsti tų pranešimų pateikimo terminą tiek atitikties sąlygoms tikrinimo, tiek su kompleksine parama susijusių patikrų atveju;

                     (8)

                     kad su gyvuliais susijusių schemų patikros vietoje būtų veiksmingos, būtina užtikrinti, kad tuo atveju, jeigu valstybė narė netaiko išlaikymo laikotarpio, jis negali būti nustatytas iš anksto arba prasideda prieš pateikiant pagalbos paraišką arba mokėjimo prašymą, tos patikros būtų atliekamos tuo laikotarpiu, per kurį gyvuliai gali atitikti mokėjimo arba paramos skyrimo reikalavimus. Be to, Įgyvendinimo reglamento (ES) Nr. 809/2014 42 straipsnio 1 dalyje reikėtų patikslinti, kad šią pareigą taip pat reikia vykdyti per patikras vietoje, kurios atliekamos padidinus tikrintiną procentinę dalį pagal to reglamento 35 straipsnį, jei reikia;

                     (9)

                     todėl Įgyvendinimo reglamentas (ES) Nr. 809/2014 turėtų būti atitinkamai iš dalies pakeistas;

                     (10)

                     siekiant užtikrinti kuo didesnį šiame reglamente nustatytų taisyklių veiksmingumą, jis turėtų būti taikomas pagalbos paraiškoms, paramos paraiškoms ir mokėjimo prašymams, pateiktiems už paraiškų teikimo metus arba priemokų mokėjimo laikotarpius, prasidedančius 2021 m. sausio 1 d.;

                     (11)

                     šiame reglamente nustatytos priemonės atitinka Tiesioginių išmokų komiteto ir Kaimo plėtros komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamentas (ES) Nr. 809/2014 iš dalies keičiamas taip:

                        1)

                        9 straipsnio 3 dalis išbraukiama;

                        2)

                        11 straipsnio 4 dalies pirmos pastraipos antras ir trečias sakiniai pakeičiami taip:
                        „Gavėjams apie rezultatus pranešama laiku, siekiant padėti jiems įvykdyti atitikties reikalavimams kriterijus, įsipareigojimus ir kitas pareigas. Valstybės narės gali remtis 40a straipsnio 1 dalies pirmos pastraipos d punkte nurodytais preliminariais rezultatais sklypo lygmeniu kaip svarbia informacija atliekant preliminarias pagalbos schemų ir paramos priemonių, kurioms netaikomos patikros vykdant stebėseną, patikras. Jeigu valstybė narė priima tokį sprendimą, 40a straipsnio 4 dalis netaikoma informacijai, kuri gavėjams pranešama pagal preliminarų patikrų sistemą.“;

                        3)

                        13 straipsnio 1 dalies pirmos pastraipos antras ir trečias sakiniai išbraukiami;

                        4)

                        15 straipsnio 2 dalis iš dalies keičiama taip:

                                    a)

                                    pirma pastraipa pakeičiama taip:
                                    „Apie pakeitimus, padarytus pagal 1 dalį, kompetentingai institucijai pranešama iki valstybės narės nustatytos galutinės dienos.“;

                                    b)

                                    antros pastraipos pirmas sakinys išbraukiamas;

                        5)

                        21 straipsnio 4 dalies trečios pastraipos b punktas pakeičiamas taip:

                                    „b)

                                    gavėjui būtų žinoma, kad nustačius, jog gyvuliai, už kuriuos būtų galima skirti pagalbą arba paramą, gyvulių identifikavimo ir registravimo sistemoje yra neteisingai identifikuoti arba registruoti, tie gyvuliai laikomi nenustatytais pagal Deleguotojo reglamento (ES) Nr. 640/2014 31 straipsnį, nebent jiems taikomos konkrečios taisyklės, nustatytos to reglamento 30 straipsnio 4 dalyje.“;

                        6)

                        33a straipsnio 1 dalis papildoma šia pastraipa:
                        „Valstybės narės gali nuspręsti per tas tolesnes patikras vietoje netikrinti gavėjų, kuriems taikoma sumažinta administracinė nuobauda atitinka sumas, kurių valstybės narės gali nuspręsti nesiekti susigrąžinti pagal Reglamento (ES) Nr. 1306/2013 54 straipsnio 3 dalies pirmos pastraipos a punktą.“;

                        7)

                        40a straipsnio 3 dalies antra pastraipa pakeičiama taip:
                        „Kompetentinga institucija gali nuspręsti atlikti pagal pagalbos schemą ar paramos priemonę išmokų gavėjų plotų, pasirinktų remiantis objektyviais ir nediskriminaciniais kriterijais, patikras vykdant stebėseną. Kompetentinga institucija kiekvienais metais tuos plotus iš esmės padidina.“;

                        8)

                        40b straipsnis pakeičiamas taip:

                           „40b straipsnis
                           Pranešimai
                           Iki kiekvienų kalendorinių metų vasario 1 d. valstybės narės praneša Komisijai apie sprendimą tais metais atlikti patikras vykdant stebėseną ir nurodo visas schemas, priemones ar operacijų rūšis ir visus plotus, kuriems taikomos patikros vykdant stebėseną.
                           Iki kiekvienų kalendorinių metų lapkričio 1 d. Komisija pateikia pranešimų teikimo šabloną, kuriame išsamiai nurodomi elementai, įtrauktini į tokį pranešimą.“;

                        9)

                        42 straipsnio 1 dalies antra pastraipa pakeičiama taip:
                        „Jei valstybė narė nustato laikotarpį pagal 21 straipsnio 1 dalies d punktą, bent 50 % 32, 33 ir 35 straipsniuose numatytos mažiausios patikrų vietoje normos paskirstoma per visą tą laikotarpį atitinkamai pagalbos už gyvulius schemai arba su gyvuliais susijusios paramos priemonei. Tačiau, jeigu išlaikymo laikotarpis netaikomas, jis negali būti nustatytas iš anksto arba prasideda prieš pateikiant pagalbos paraišką arba mokėjimo prašymą, visos 32, 33 ir 35 straipsniuose numatytos patikros vietoje turi būti paskirstytos per laikotarpį, kurį gyvulys gali atitikti išmokos arba paramos skyrimo reikalavimus.“;

                        10)

                        70b straipsnis pakeičiamas taip:

                           „70b straipsnis
                           Pranešimai
                           Valstybės narės iki kalendorinių metų, kuriais jos pradeda vykdyti patikras, vasario 1 d. praneša Komisijai apie savo sprendimą atlikti patikras vykdant stebėseną pagal 70a straipsnį.“

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas pagalbos paraiškoms, paramos paraiškoms ir mokėjimo prašymams, pateiktiems už paraiškų teikimo metus arba priemokų mokėjimo laikotarpius, prasidedančius 2021 m. sausio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 26 d.

                  Komisijos vardu

                  Pirmininkė

               Ursula VON DER LEYEN

            (1)  OL L 347, 2013 12 20, p. 549.

            (2)  2014 m. liepos 17 d. Komisijos įgyvendinimo reglamentas (ES) Nr. 809/2014, kuriuo nustatomos Europos Parlamento ir Tarybos reglamento (ES) Nr. 1306/2013 nuostatų dėl integruotos administravimo ir kontrolės sistemos, kaimo plėtros priemonių ir kompleksinės paramos taikymo taisyklės (OL L 227, 2014 7 31, p. 69).

            (3)  2014 m. kovo 11 d. Komisijos deleguotasis reglamentas (ES) Nr. 640/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl integruotos administravimo ir kontrolės sistemos ir dėl išmokų neskyrimo arba atšaukimo sąlygų bei administracinių nuobaudų, taikomų tiesioginėms išmokoms, paramai kaimo plėtrai ir kompleksinei paramai (OL L 181, 2014 6 20, p. 48).